കോവിഡ് പ്രതിരോധ വാക്സിന്റെ രണ്ടു ഡോസും സ്വീകരിച്ചവര്ക്ക് ഇളവുകള് നല്കാന് സാധ്യത തിരുവനന്തപുരം: കോവിഡ് പ്രതിരോധ വാക്സിന്റെ രണ്ടു ഡോസും സ്വീകരിച്ചവര്ക്ക് ഇളവുകള് നല്കുന്ന കാര്യം പരിഗണനയില്. നീണ്ടു പോകുന്ന ലോക്ക് ഡൗണ് ജനജീവിതം ദുരിതത്തിലാക്കിയിരിക്കുകയാണെന്ന വിമര്ശനം ഉയരുന്ന സാഹചര്യത്തിലാണ് രണ്ട് ഡോസ് കോവിഡ് വാക്സിന് സ്വീകരിച്ചവര്ക്ക് ഇളവുകള് നല്കാന് സര്ക്കാര് തീരുമാനിച്ചത്. ടി.പി.ആര്. അടിസ്ഥാനമാക്കിയുള്ള ലോക്ക്ഡൗണ് അനിശ്ചിതമായി തുടരുന്നത് രോഗവ്യാപനത്തിനു മറുമരുന്നല്ലെന്ന രീതിയിലും വാദങ്ങള് ഉയരുന്നുണ്ട്. കോവിഡ് വ്യാപനം നിയന്ത്രണത്തിനായി ബദല് മാര്ഗം കണ്ടെത്തണമെന്ന മുഖ്യമന്ത്രി നിര്ദേശം കൂടി കണക്കിലെടുത്ത് നാളെ ചേരുന്ന ഉന്നതതല സമിതി യോഗത്തില് ഇക്കാര്യത്തില് അന്തിമ തീരുമാനം ഉണ്ടാകും. രണ്ടു ഡോസ് വാക്സിന് കുത്തിവയ്പ്പ് എടുത്തവരുടെ വ്യാപാര സ്ഥാപനങ്ങള് തുറക്കാന് അനുവദിക്കാനും രണ്ടു കുത്തിവയ്പ്പ് എടുത്തവര്ക്കു തടസമില്ലാതെ കടകളിലേക്കു വരാനും അവസരമൊരുക്കാനാണ് ആലോചന. കടയുടമ വാക്സിനെടുത്തതിന്റെ സര്ട്ടിഫിക്കറ്റ് കടകളില് പ്രദര്ശിപ്പിക്കണം. സാധനം വാങ്ങാനെത്തുന്നവരുടെ കൈവശമോ മൊബൈല് ഫോണിലോ വാക്സിനേഷന് സര്ട്ടിഫിക്കറ്റ് ഉണ്ടായിരിക്കണം. ലോക്ക്ഡൗണ് മൂലമുള്ള പ്രതിസന്ധിക്ക് ഇതിലൂടെ പരിഹാരമാകുമെന്നാണ് വിലയിരുത്തല്. വാക്സിനെടുക്കാത്തവര് ആള്ക്കൂട്ടത്തിലേക്കു വന്നാല് നടപടിയുണ്ടായേക്കുമെന്നും വിലയിരുത്തപ്പെടുന്നു.